Akanfoɔ gye di sɛ, onipa kra a ɛma no nkwa wɔ asaase yi so no firi ne mu kɔ a, ɛno kyerɛ sɛ wawu. Ɛno nti na Akanfoɔ ka sɛ ɔkɔ ne kra akyi no.
Akanfoɔ gyidie ne sɛ, ɔkwan a obi bɛfa so awu no na ɛkyerɛ owuo korɔ a onipa no awu. Yei nti, ɛnnɛ adesua yi mu no, yɛrebɛwɛ owuo ahodoɔ binom a ɛwɔ Akanman mu.
Akanfoɔ wɔ owuo ahodoɔ num. Deɛ ɛdidi soɔ yinom ne owuo ahodoɔ a ɛwɔ Akanman mu no.
1. Owu pa
Owu pa ne sɛ onipa bi ato ne kɔn awu. Akanfoɔ gye di sɛ, ɛba saa a, na berɛ a Onyankopɔn de maa onipa no wɔ asaase yi so no aso, ɛno nti na ɔrekɔ asamando akɔgye n’ahome no. Saa owuo yi deɛ, onipa no nyini kyɛ ansa na wawu. Obi wu owu pa a, Akanfoɔ yɛ no dɔteyie ne ayi pa.
2. Asianewuo/Akwanhyiawuo
Asianewuo anaa akwanhyiawuo yɛ owuo a ɛnam biribi so anaa onipa bi so ma obi hwere ne nkwa. Ɛsiane sɛ ɛyɛ owuo a owufoɔ no nhwɛ kwan, na mmom, asiane anaa akwanhyia bi a ɛtoo no na ɛmaa no hweree ne nkwa nti na yɛfrɛ no asianewuo anaa akwanhyiawuo no.  Sɛ onipa bi fa akwan a ɛdidi soɔ yi bi so wu a, ɛyɛ asianewuo / akwanhyiawuo.
a. Dua abu abɔ obi akum no. / Dua akasa obi.
b. Nsuo afa obi ama no ahwere ne nkwa.
c. Aboa bi aka anaa akyere obi akum no.
d. Kaa anaa lɔre abɔ obi na wawu.
e. Obi abɔ obi tuo akum no.
f. Obi awɔ obi sekan ama no awu. Ne pii a ɛkeka ho.
3. Atɔfowuo/Animguaseɛwuo
Yei yɛ owuo a onipa bi ahyɛda akum ne ho. Sɛ obi fa nnoɔma a ɛdidi soɔ yi bi mu na ɔwu a, Akanfoɔ bu no sɛ ɛyɛ atɔfowuo.
i. Obi ahyɛ ne ho akɔmfo.
ii. Obi ahyɛda anom adubɔne awu.
iii. Obi ahyɛda abɔ ne ho tuo.
iv. Obi ahyɛda awɔ ne ho sekan awu.
v. Obi aforo ɛdan anaa dua na wagyae ne ho abɛhwe fam awu.
vi. Obi ahyɛda agyae ne ho ato nsuo mu awu. Ne deɛ ɛkeka ho.
Akanfoɔ gye di sɛ, sɛ obi wu atɔfowuo a, na wadi bɔne bi asuma a ɔmpɛ sɛ obiara bɛhunu nti na ɔde owuo no rekata ne bɔne no so. Yei nti, sɛ obi wu saa owuo yi a, Akanfoɔ nneda no, wɔnyɛ no ayi pa, ataadeɛ anaa ntoma a ɔhyɛ de wuiɛ no, ɛno ara na wɔde sie no, wɔsie no kwan nkyɛn.
Bio nso, Akanfoɔ bu atɔfowuo sɛ ɛyɛ mmusuo kɛseɛ pa ara. Ne saa nti, ɛyɛ owuo a wɔnsosɔ so koraa. Saa gyidie yi nti, sɛ obi wu atɔfowuo na Akanfoɔ reyi apaeɛ a, wɔmfrɛ ne saman.
Edin a Akanfoɔ de frɛ onipa a wawu atɔfowuo saman ne samantwɛntwɛn. N’amu no nso, wɔfrɛ no ɔtɔfoɔ. Ɛsiane gyidie ne nneyɛɛ a ɛbata atɔfowuo ho yi nti, ɛyɛ animguaseɛ kɛseɛ pa ara sɛ obi bɛwu atɔfowuo. Ɛno nti na ne din foforɔ ne animguaseɛwuo no.
4. Yarewuo
Owuo foforɔ a ɛwɔ Akanman mu ne yarewuo. Yɛka yarewuo a, ɛne sɛ obi ayare akyɛ, na wannya ano aduro na yareɛ no akum no. Obi wu yarewuo a, na ɛkyerɛ sɛ wato ne kɔn awu. Kyerɛ sɛ, ɛberɛ a ɛsɛ sɛ ɔwu no aso. Ɛno nti Akanfoɔ yɛ saa nipa no ayi pa.
5. Patuwuo
Obi yare na ankyɛ anaasɛ sɛ ɔyare berɛ tiawa bi mu na ɔwu a, na wawu patuwuo. Saa wuo yi ho nhwɛsoɔ ne sɛ obi aka sɛ ne ti yɛ no ya na saa da no ara onipa no ahwere ne nkwa. Obi wu patuwuo a, Akanfoɔ gye di sɛ wato ne kɔn awu nti wɔyɛ no ayi pa.
Gyedie a Akanfoɔ wɔ fa patuwuo ho ne yarewuo deɛ no nyinaa yɛ pɛ.
Menim sɛ woasua nneɛma foforɔ pii wɔ adesua yi mu. Da foforɔ nso, yɛbɛka Akanfoɔ ayiyɔ ho asɛm.
